Papersnake/gushiwen huggingface dataset:
过南昌以直不入城纵望偶题
赵蕃（宋代）

滕王阁上退之碑，徐孺祠中鲁直诗。
往客欠游常系梦，今行缘直复愆期。
霜雕南浦短长柳，云掩西山浓澹姿。
落照有情增我恨，晚风无力度帆迟。
过黄粱祠
卢象升（明代）

曾闻世有卢生梦，我梦卢生即此身。今古谁醒复谁梦，吕翁同作梦中人。
卜算子
黄庭坚（宋代）

要见不得见，要近不得近。试问得君多少怜，管不解、多于恨。
禁止不得泪，忍管不得闷。天上人间有底愁，向个里、都谙尽。
江行野宿寄大光
陈与义（宋代）

樯乌送我入蛮乡，天地无情白发长。
万里回头看北斗，三更不寐听鸣榔。
平生正出元子正，此去还经思旷傍。
投老相逢难衮衮，共恢诗律撼潇湘。
李仁甫侍讲阁学挽诗二首
杨万里（宋代）

紫橐犹黄帽，青灯到白头。
芝庭过晁董，金鐀续春秋。
晓月承明寂，东风玉垒愁。
殷懃倩潮水，将泪去西州。
句 其二
李彭（宋代）

却笑思鲈脍，应须持蟹螯。
华藏经堂阻雨
陈梦雷（清代）

华藏经堂佛地尊，晴光步去倏冥昏。雷声催雨千峰暗，云气沈冥万树吞。

泉入急流添暗响，崖悬新绿湿苔痕。须臾霁色饶清韵，风卷松涛出寺门。
浣溪沙（以鸳鸯梅送钱漕）
洪适（宋代）

玉颊微醺怯晚寒。可怜凝笑整双翰。枝头一点为谁酸。

只恐轻飞烟树里，好教斜插鬓云边。淡妆仍向醉中看。
次韵程以忠同饮
方回（元代）

饮湿自嫌无圣酒，摘鲜犹幸有真茶。
艰危昔偶分侯竹，老病今还齕庶瓜。
已约社鸥盟水石，尚惊征马困风沙。
醉人不管傍人笑，瘦影伶俜乱鬓髿。
秦娥
刘驾（唐代）

秦娥十四五，面白于指爪。羞人夜采桑，惊起戴胜鸟。
盆池白莲
苏辙（宋代）

白莲生淤泥，清浊不相干。
道人无室家，心迹两萧然。
我住西湖滨，蒲莲若云屯。
幽居常闭户，时听游人言。
色香世所共，眼鼻我亦存。
邻父闵我独，遗我数寸根。
潩水不入园，庭有三尺盆。
儿童汲甘井，日晏泥水温。
反秋尚百日，花叶随风翻。
举目得秀色，引息收清芬。
此心湛不起，六尘空过门。
谁家白莲花，不受风霜残。
嘉禾百咏·鸳鸯湖
张尧同（宋代）

东西两湖水，相并比鸳鸯。
湖里鸳鸯鸟，双双锦翼长。
送越倅杨屯田赴阙
林逋（宋代）

越中分治罢，山水别来初。
诗景多留石，船痕半载书。
野程江树远，公宴郡楼虚。
看塞严徐召，清风满直庐。
和客贫居四诗 其三 谢客
张元凯（明代）

室有蓬蒿釜有萍，雀罗正好施空庭。祁连幕下如云客，几个任安念卫青。
小瓶梅花
杨万里（宋代）

梅萼才开巳乱飞，不堪雨打更风吹。
萧萧只隔窗间纸，瓶里梅花忽不知。
句 其二十一
晏殊（宋代）

争持白玉萼，共插翠云鬟。
次韵张煇惠诗三首 其二
张守（宋代）

投老须营一把茅，晚亲珠玉看挥毫。赋牛绝敏惊曹植，刻鹄无成愧伯高。

已放闲身栖寂寞，时凭佳句洗尘劳。喜逢载酒经过客，老去无心作反骚。
咏皖公山
李家明（唐代）

龙舟轻飐锦帆风，正值宸游望远空。

回首皖公山色翠，影斜不到寿杯中。
华之高寿鲁斋先生七十
金履祥（宋代）

于时宣尼，从心不逾。
六籍是正，三千其徒。
贺彭都宪济物
钟芳（明代）

岁当辛未斗插午，蓟寇俶扰京西东。蔓延青齐被河洛，赤子若堕洪炉中。

桓桓中丞仗节钺，肃将帝命来丹枫。天声隆隆海岳震，一扫腥秽湔妖凶。

遂乘馀威定川蜀，交荐实自廷臣公。先声到处如反掌，霜风千里飞秋蓬。

蠢彼西戎不量力，犯我障塞绕边氓。藉公威灵又一往，毡裘十万转眼空。

捷书屡报宠屡降，丝纶文绮颁重重。帝曰钦哉予吉甫，可遂相朕宣乃庸。

纠弹无避秋隼劲，台端瑟瑟生清风。呜呼台端瑟瑟生清风，公无遄归，哀我人穷。
挽硕堂老人十章历序平生相遇之缘 其七
成鹫（清代）

不住深山住破庵，风波咫尺阴鹅潭。迷津欲渡无舟楫，几度缄书问指南。
次游法喜寺韵
叶茵（宋代）

招提四百载，不与世劫俱。
松陵拱空觉，柏香祠真如。
时秋兆嫩凉，揖客登其庐。
廓邃碑篆剥，阁迥钟声疏。
中有白足侣，光现摩尼珠。
勘问点头石，奔走观心孤。
坐我六和堂，风回晴窗虚。
棋枰迭胜负，哗音发酒余。
饱分蔬笋供，似可山林居。
同是百年客，得此一日娱。
远社不复见，熟与斯不徒。
松日簸斜影，麾儿呼移厨。
驾流来鲈乡，野云黏菰蒲。
客散渔火稀，冉冉吟篷孤。
寄题云屋赵资敬启蒙亭风雩亭二首
方回（元代）

坤三变艮山，天一生坎泉。
注谷未浩浩，滴石初涓涓。
君子观厥象，有若重稚然。
更历几险阻，然后为巨川。
始教及龉龀，成功从心年。
夫人可为望，往圣敢自专。
果行誓必往，江海迷溯沿。
育德滋无穷。昼夜鸣潺湲。
云屋有遗老，凿渠玩清涟。
时时泛羽觞，坐致兰亭贤。
曷时亦酌我，同赋临流篇。
六月八日苦暑二首
张耒（宋代）

羲和午停车，草木静若萎。
我居倦烦促，谁与开我怀。
出井泉失冷，迎凉幌空开。
翩翩投林羽，饥渴复谁哀。
仁哉林间风，为我时一来。
惜哉为功薄，隆赫安能回。
观涛感巨壑，清啸想高台。
徘徊滞心赏，怅望意悠哉。
范钺进士遗楼彻司马庭石以质交楼作诗美之因
强至（宋代）

楼君仕涂杰，范子儒林选。
论交二人者，诚至不以勉。
范也车将西，楼也酒以饯。
胡然胶漆地，犹假外物显。
范子庭前石，千年立苍藓。
移入楼君圃，重可载十辇。
坚以示固交，此意岂云浅。
怪不涉剜刻，险不到崖巘。
坦然久要情，无向石间辩。
其坚竟有泐，其重尚可转。
不若照以心，两确乃吾善。
永结忘形游，嵌岩君勿羡。
送朱御史骥任广西佥事
卢祥（明代）

几年冠豸肃清朝，拜命宁辞万里遥。星逐使轺临百粤，霜飞绣斧下层霄。

桄榔绿暗蛮烟净，荔子红酣瘴雨消。前路若逢相识问，为言华发已萧萧。
石头城
朱存（唐代）

五城楼雉各相望，山水英灵宅帝王。
此地定由天造险，古来长恃作金汤。
送何主簿权河北税毕还睢宁
郑真（明代）

故家文献春秋学，盛代贤良甲乙科。麟获久闻探鲁狩，鹿鸣今许听周歌。

九重宫阙恩波近，千里河淮贡赋多。跨马归来公署静，木犀香里候鸣珂。
偈颂一百三十六首
释惟一（宋代）

无碍慧门，铁壁铁壁。
一击击开，不劳余力。
几人把手拽不入。
偶模右军袁生帖因成短句二首 其二
弘历（清代）

三行二十五隋珠，散木轮囷寿以孤。却胜兰亭将乐毅，衣冠优孟恣填摹。
赋得编桥渡蚁得元字五言八韵
陈奎（明代）

公序蜗庐伏，传胪庆状元。编桥资折竹，渡蚁救倾盆。

念恰关心切，功真以手援。术能全蛾子，庇合藉龙孙。

芥泛舟无异，苔封垤尚存。安排成雁齿，依附等蜂屯。

架槛同开网，衔珠解报恩。声名题虎榜，竟作雁行论。
移官巴陵行有日矣书呈唐德舆程士和梁和仲于
赵蕃（宋代）

骤雨落还收，余寒去却留。
飘零梅树底，仿佛杏梢头。
酒有连朝病，诗从一笑求。
平生湖海兴，又复具扁舟。
高阳台 题双溪蚱蜢载愁图
关锳（清代）

桐墨题欢，蒲帆卷恨，匆匆催上吴舲。何处停桡，前头有座旗亭。

绿濛濛地人家柳，忆当初、此地移筝。到如今、纸阁芦帘，记不分明。

人生但似江潮水，便两三枝桨，打也难分。已是离筵，休教酒又愁醒。

湖天如梦低归雁，怕芦花、不算飘零。一程程、风起潮声，雨做秋声。
小星
佚名（先秦）

嘒彼小星，三五在东。肃肃宵征，夙夜在公。寔命不同。
嘒彼小星，维参与昴。肃肃宵征，抱衾与裯。寔命不犹。
题施梅樵祖母像
洪繻（清代）

台湾昔盛时，母家方繁丽。爱子趋堂隅，名孙绕阶陛。

灼灼鸣珂坊，前儓而后隶。结交刺史侯，豪宗开戟第。

母也居华闺，绮罗供娄曳。林下夫人风，城中慕高髻。

富贵博欢颜，经营由贤裔。如何原涉家，忽为尹君弊！

亡命走江湖，埋名局天地。叹息酷吏威，顿使名门替！

母也居梓枌，闾日倚垂涕。阅历及沧桑，流离满尘世。

洛市经战场，泰山作刀砺。王母独崔岿，天孙为拱卫。

始觉皇娲年，崦嵫景未逝。翼起有贤孙，簪缨又克继。

祖妣痛音容，丹青存髲剃。昨日素车帷，汉仪备葬祭。

追远生孝思，慨僾写真谛。想见君先子，黄泉含笑睇！
秋兴
陆游（宋代）

鼍鼓华鲸响寺廊，残芜落叶弄秋光。
蹇驴系著门前柳，闲觅题名拂败墙。
渔家傲 其三 滇南月节
杨慎（明代）

三月滇南游赏竞。牡丹芍药晨妆亲。太华华亭芳草径。

花饾饤。罗天锦地歌声应。

陌上柳昏花未瞑。青楼十里灯相映。絮妥尘香风已定。

沈醉醒。提壶又唤明朝兴。
恭送德宗皇帝梓宫暂安梁格庄行宫
曾习经（清代）

飘风发发日含光，羽卫迤逦辇路长。入谷川原仍浩荡，上陵芳路郁青苍。

宫官走马随尘去，野老将雏拭涕望。三十四年仁爱在，麦苗经雨泣春阳。
百丈和尚赞
释师观（宋代）

独坐大雄峰，宗通说亦通。
咄者老漆桶，不落有无中。
赠章生
李正民（宋代）

廷尉归来解组缨，门前罗雀自飞鸣。已悲楚相为廉吏，更愧相飞擅长名。

十部贻书宁有补，五浆先馈岂无惊。朝廷不晚颁贤诏，伫看鹏抟万里程。
哭亡友胡达材
孙应时（宋代）

匹马劳山县，风霜度十旬。
能令万人活，不计百年身。
事业秋毫尽，声华白日沦。
之人才筦库，谁独上麒麟。
书隐者壁
蒲寿宬（宋代）

鹃啼花落春已非，秧老蚕眠雨初霁。
牛衣梦觉山日高，风前犹是巢由世。
公择客于玉山簿尉之馆忽有挽为宜黄之行者公
赵蕃（宋代）

我裾未洗闽山土，君驾柴车过茅宇。
相从仅作一夕留，冒雨冲风何自苦。
如君人才岂终滞，瑚琏要为清庙器。
宜黄玉山俱作客，近湜何殊远居易。
我贫不得为君谋，恐君远适关我忧。
作诗寄示三径蒋，并简平生顾曲周。
偈十六首
释行瑛（宋代）

去年逢表春，朱颜映桃李。
今年逢青春，白发压双耳。
人生七十年，疾若东流水。
不了本来心，生死何由离。
化炭
释如净（宋代）

一刀两段没商量，透出无明大火坑。
再入死灰烹得活，岁寒声价转峥嵘。
追和太师颜公同清远道士游虎丘寺
李德裕（唐代）

茂苑有灵峰，嗟余未游观。藏山半平陆，坏谷为高岸。

冈绕数仞墙，岩潜千丈干。乃知造化意，回斡资奇玩。

镠腾昔虎踞，剑没尝龙焕。潭黛入海底，崟岑耸霄半。

层峦未升日，哀狖宁知旦。绿筱夏凝阴，碧林秋不换。

冥搜既窈窕，回望何萧散。川晴岚气收，江春杂英乱。

逸人缀清藻，前哲留篇翰。共扣哀玉音，皆舒文绣段。

难追彦回赏，徒起兴公叹。一夕如再升，含毫星斗烂。
题黄山谷三言诗帖
胡长孺（元代）

退之出牧向湖州，霁色衡山碧欲流。鲁直宜州迁谪去，岳云九欲满空浮。

美哉湘水独清深，洗濯迁人执热襟。峰裹云根不同量，解言随器与渠斟。

鲁直题来务观题，便云字与汉嘉齐。不知僰道经行路，不涉祝融峰子西。
昙花亭供茶戏作二首
韩元吉（宋代）

问讯高真此住家，伊蒲未办且煎茶。
故应一笑来迎我，五百瓶中总是花。
记梦
虞集（宋代）

梦行衡庐间，千仞过苍壁。崇高仰神明，深广下不测。

云雨蓄盘礴，时至如欲出。絪缊尚回旋，挥霍忽奔逸。

物怪匿岩穴，愯若俟霹雳。黑波汎高树，木叶走崩石。

升身登玄间，纵观龙变迹。俯视九州野，草木有辉泽。

乃在风雨外，手画素三尺。挥豪极动荡，落墨更沈郁。

图成示坐人，共笑不可得。顾瞻以踟蹰，恍惚增叹息。

因之命肩舆，出门聊有适。大术何舒舒，白鹤从数客。

略经幽涧滨，便上青松侧。凭高望远水，双景荡虚碧。

拂石共客坐，芳草藉尻膝。忽然闻钟声，睡觉北窗席。
五位
释正觉（宋代）

兼中至，觌面不须相忌讳。
风化无伤的意玄，光中有路天然异。
嘲李端端
崔涯（唐代）

黄昏不语不知行，鼻似烟窗耳似铛。

独把象牙梳插鬓，昆仑山上月初明。

觅得黄骝鞁绣鞍，善和坊里取端端。

扬州近日浑成差，一朵能行白牡丹。
挽宜人李氏 其二
曾丰（宋代）

僧戒阿谁受，法仪何处迎。两回经梦境，三叹悟人生。

食已难为强，衣犹不惮更。得非禅力重，去住自由情。
赠李中丞自滇中致仕还里 其四
韩日缵（明代）

龙马精神海鹤姿，归来能倒故人卮。饱谙世局休休好，乞得閒身事事宜。

静爱阶兰抽嫩蕊，暇看篱竹茁孙枝。尚馀国恤难抛却，愁见三韩有战旗。
鸭
李覯（宋代）

庶人常用贽，贵在不飞迁。
饱食待庖宰，虚教两翅全。
双鱼谣（时韩职方书中以孟常州简诗见示）
贾岛（唐代）

天河堕双鲂，飞我庭中央。掌握尺馀雪，劈开肠有璜。

见令馋舌短，烹绕邻舍香。一得古诗字，与玉含异藏。
谢朱鹤皋招饮四诗
曹彦约（宋代）

石火能留几许红，人生南北马牛风。
春光倒指无多日，相遇要辞酒盏空。
题张明府子环考绩荣封册
胡应麟（明代）

百里歌声奏管弦，三台驰疏达甘泉。椿萱日永高堂上，桃李云蒸大邑前。

灿烂冠裳龙阙下，飞扬纶綍凤池传。中朝屈指思良骥，极目黄金照海瀍。
祀白鹿先生迎送神辞三首 其二 降神
李梦阳（明代）

绿萝兮紫萸，桂生兮罗户。风飒飒兮若有望，神驱雨兮泉浪浪。

飒我阶兮坐我几，以彭郎兮挟匡父。兰殽兮椒醑，日中兮万舞。

美孰怒兮飘忽逝，云离离兮怨余。
袭美醉中寄一壶并一绝，走笔次韵奉酬
陆龟蒙（唐代）

酒痕衣上杂莓苔，犹忆红螺一两杯。

正被绕篱荒菊笑，日斜还有白衣来。
龙门秋日上潞公二首 其二
范纯仁（宋代）

郊原经雨绝纤尘，短麦蒙茸盖垄新。霜叶妆林成锦段，溪风吹水作龙鳞。

秋山苍翠浓如画，晴日鲜明暖似春。遍叩禅关止三宿，犹惭高退自由身。
吴俗火葬
沈周（明代）

火葬坏吴俗，沿愚罔知教。体魄轻父母，死即畀野燎。

何异炎人㱙，亦类仪渠烧。古敛以周身，致虑防臭暴。

复棺益之椁，厚土事窆焘。区区人子敬，郑重寓私孝。

燕师惨掘焚，齐人忾敌效。子岂忍父母，炮烙曾无觉。

曹侯悯其弊，古训不可吊。辟园号漏泽，丛瘗周四墺。

士庶尚有言，地局宁尽窖。其言闻之公，击节叹且笑。

吴愚不聪明，耳目涂泥淖。譬诸黔娄衾，不足我奚校。

我为名教惜，㰅埴聊盲导。虐死苟无亲，逆生驯亦要。

勿谓一爝微，大恶由兹造。
秋怀
项安世（宋代）

秋水迢迢诗思清，秋阳杲杲道心明。
谁人得似秋光巧，画出山斋杖屦行。
予尝作罗浮观日图赠周道士今日忽欲复作此图寄何徵士勤良为先作诗寄之
黎简（清代）

罗浮欲雨天突兀，暮云晚山辨不得。不知一夜云化水，洗出东南半天碧。

二樵山父黄葛衣，踏晓独开山上扉。梦然冥海万里黑，中有沧凉红百围。

赤明道士亦好奇，独爱此景请画之。画之别我向南去，衡岳洞庭行挈随。

此人今已云水杳，此景恐为人世知。我亦出山忘誓辞，画亦仿佛不可追。

可怜牛马走尘土，更复身心伤别离。何郎昔访我，对我终日坐。

归去橘柚乡，别我一载长。秋风几日吹绿草，尽卷江声入怀抱。

心尚波涛定后惊，身向朋侪最先老。荣名愿及饥时贵，绝技原非死前宝。

昔寄画一纸，画山不画水。今乃更一端，画水不画山。

要令碧海汹涌日，破尔粉壁青苔间。于陵先生梦葵食，梦亦伤廉心不安。

何如对此饱亦得，不饱可质饱可还。苦心作诗乃无益，君不见杜陵野老不得食。
送存书记
梁栋（宋代）

一声两声松子落，一片两片枫叶飞。
夕阳在山新月上，道人相伴一僧归。
别一章改韵同五诗呈尧夫
司马光（宋代）

家虽在城阙，萧瑟似山阿。
远去名利窟，自称安乐窝。
云归白石洞，鹤立碧松柯。
得丧非吾事，何须更寤歌。
泮邻书屋为会稽处士赋
程敏政（明代）

墦间事埋筑，贾肆竞刀锥。择居苟失所，媚学将从谁。

所以孟贤母，三徙泮宫涯。千载有杨翁，衡门久栖迟。

诵法子车氏，有家学东陲。杏坛藉馀荫，芹沼分清漪。

缅怀邹鲁风，礼庭时一窥。归来课诸子，肃容坐皋比。

日夕弦诵声，互答相吾伊。居然二雏者，成名皆在兹。

科第固云好，德性能自持。坐令环堵宫，永作藏修基。

斯人去已远，家训凛不衰。芳邻接孟氏，此语非夸毗。

我歌泮邻词，秋风有馀思。
杂兴
方岳（宋代）

百年一瞬息，万事皆尘埃。
所以身后名，不如掌中杯。
山园足花草，雨露相先开。
独有崖下松，春风不曾来。
青林晓霜重，百卉颜如灰。
苍然五大夫，郁郁何佳哉。
佳花费事治，十无二三本。
恶草时埽聊，已复相苯{上艹下尊}。
试尝问园丁，否泰乃尔反。
渠方倚锄笑，谓我见事晚。
老天亦何心，生化日衮衮。
他乡七夕
杨衡（唐代）

汉渚常多别，山桥忽重游。向云迎翠辇，当月拜珠旒。

寝幌凝宵态，妆奁闭晓愁。不堪鸣杼日，空对白榆秋。
挽内子
郭燻（宋代）

山嵬嵬惆日西，望吾侣惆不归。
惆怅惆阶前，物换惆人非。
春去惆花残，春归惆芳菲。
老不可以再壮，君胡为而先驰。
古岩
方岳（宋代）

廿年前此借僧单，留得松声入梦寒。
岁月可惊吾辈老，风烟仍作故人看。
山尔与佛结茶供，石屋无人蚀藓瘢。
亭角雨晴秋更碧，断云片片泊栏干。
颂古四十五首
释慧远（宋代）

神前拨帐问西来，直截当机指酒台。
赤体袒肩头面礼，祸从天降不生灾。
十一月七日五首 其四
张耒（宋代）

三杯无奈醉，一褐有馀温。眼下幸无事，世间何足论。

山僧元饱饭，词客谩招魂。杖策知何诣，门前老圃村。
赠别周德夫
邓深（宋代）

郡治资参佐，计台须借留。
居常元少事，有子更无忧。
君问归涪棹，予寻出峡舟。
一樽谈旧事，何日重相求。
北行诗
杜氏妇（元代）

北行幼女别乡闾，一似昭君远嫁胡。默默一身离故国，区区千里逐征夫。

慵拈箫管吹羌曲，懒系罗裙舞鹧鸪。多少眼前悲泣事，不堪花柳旧江都。
绝句
邓深（宋代）

桑里相闻路一程，无从款接笑谈清。
那知邂逅论诗处，秋满潇湘雁送声。
偈六十九首
释道宁（宋代）

释主拈花，强生枝节。
头陀微笑，眼里添尘。
目击道存，翻成途辙。
隔江招扇，早涉崎岖。
劝君不用镌顽石，路上行人口似碑。
东渡感事呈唐维卿方伯家时甫星使兼怀幕府诸公 其四
林鹤年（清代）

驿路萧萧识马周，鸢肩翻悔稻粱谋。关河歧路英雄泪，暮夜中粱妾妇羞。

枕畔南柯原梦幻，袖中东海祇浮沤。我来共索梅花笑，清博头衔不夜侯。
偶题
陈去疾（唐代）

魂梦天南垂，宿昔万里道。池台花气深，到处生春草。
二斑与宁茵赋诗 其三 斑特赋
不详（唐代）

无非悲宁戚，终是怯庖丁。若遇龚为守，蹄涔向北溟。
和中甫端午韵不依次
文天祥（宋代）

黄茅古道外，羸马发南州。
有客嗤齐鲁，何人念楚囚。
岁年付流水，风雨满沧洲。
手把菖莆看，黑头非所求。
偈三首
释祖珠（宋代）

不是心，不是佛，
不是物。沥尽野狐涎，
趯翻山鬼窟。平田浅草里，
狐出焦尾大虫。太虚寥廓中，
放出辽天俊鹘。阿呵呵，
狐风骨。等闲拈出从人前，
毕竟分明是何物。
学北堂有海棠一株颜色至佳凋落稍速忆而为诗
李覯（宋代）

来时初见满枝红，璧碎珠沉几日中。
宋玉有邻诚耐事，三年犹在短墙东。
怀寄潘孝本兼简其子言
贺铸（宋代）

春色先梅岭，秋声後桂林。
溪通五羊险，云近九疑阴。
无雁难逢信，有猿能伴吟。
一樽烧酒美，应对阿戎斟。
刘补阙西亭晚宴
朱庆馀（唐代）

虫声已尽菊花干，共立松阴向晚寒。

对酒看山俱惜去，不知斜月下栏干。
送王寺丞
释居简（宋代）

公来兰陵州，旧俗如解酲。封中小草木，薿薿皆精神。

乡来矜陆梁，今也猿鸟驯。乡来矜巧诋，今也伏不伸。

扊扅谨夜户，两载俱撤扁。舟车集大贾，庠序登秀民。

外则仓廪实，内则府库盈。此特馀事耳，外此请具陈。

时方尚武力，习阅锋选精。黄金不爱惜，中的咸赏勤。

重信不重金，貔貅肝胆倾。悠然一寸丹，秋水风泠泠。

脱使玷如粟，孰掩离娄明。离娄寂无睹，只赋荆溪清。
贻庐山清溪观王尊师
李中（五代）

霞帔星冠复杖藜，积年修炼住灵溪。松轩睡觉冷云起，

石磴坐来春日西。采药每寻岩径远，弹琴常到月轮低。

鼎中龙虎功成后，海上三山去不迷。
林间
刘草庐（宋代）

身如孤鹤在林间，百事无营只爱闲。
最得意时朝曝背，未忘情处晚看山。
静拈周易从头读，醉把唐诗信手删。
为爱石桥明月色，柴门常是夜深关。
昨以清醇之酒为邦衡侍郎寿乃蒙惠诗且约深秋清集至时侍郎当舍芙蓉而面三槐某已归醉东篱悠然见南山矣次韵为谢
周必大（宋代）

觚棱回首六经春，重挈荷囊上要津。桑下未忘三宿恋，柳边仍喜一番新。

即开东阁招奇士，快与西湖作主人。浊酒誇张真过矣，如公诗句乃清醇。
扈从朝献四首
任希夷（宋代）

夕郎同列升金殿，分立虚皇宝座前。
天子参神来缛位，侍臣夹跪御炉边。
和周守登楼对雪 其一
张嵲（宋代）

寒风动原野，密雪度层轩。素积长郊色，青馀远岫痕。

轻冰幽沼合，栖鸟暮丛喧。边骑暗河洛，应无闭户袁。
新水至二首 其二
李梦阳（明代）

时和驿边河水流，康王城近舍西头。青蘋两眼汀洲里，芳草连天无那愁。
秋蝉抱叶而吟叶脱而堕困于群蚁亟遣仆置高树且怜而作诗吊之
王翰（唐代）

一气无停机，四时仍代用。万物生两间，潜植与蠢动。

时至靡不荣，运往讵所恸。蝉生粪壤间，潜化自能羾。

登木喜得时，鸣响甚恣纵。既免螳螂搏，幸脱痀瘘中。

或学秦筝鸣，或作雅琴弄。或缓美人歌，或繁小子诵。

或静而独鸣，或聚而相哄。不料瓮内鸡，遽儗竹上凤。

凉飔一朝发，繁霜藉草重。强鸣声噎塞，处危心愡恫。

所付既靡盬，脱落难持控。高蜚翅剪铩，不饮腹空洞。

局促尘埃中，蚁困况集众。我行庭树间，见之心为痛。

呼儿置深稳，聊尽尔馀哢。作诗予时哉，含悽不成讽。
讯黄乙山於寿宁寺
黄敏求（宋代）

客中听雨况僧寮，尽日无人访寂寥。
一枕秋声供痛快，隔窗风里有芭蕉。
句
钱易（宋代）

子美无情甚，都官着意频。
落叶
周端臣（宋代）

燮燮霜红不自持，半随流水半沾泥。归巢便觉栖禽冷，觅穴空教返蚁迷。

风径学花飞上下，夜窗疑雨洒东西。满阶不听家僮扫，拟把新诗逐片题。
逍遥咏
宋太宗（宋代）

济世勤行任百年，方知大道自昭宣。
休夸争变黄金术，谁信空昭白玉穿。
智慧宜从高见识，阴功及物最弥坚。
是非达取此言语，宇宙常存隐圣贤。
赠任行甫
韩淲（宋代）

一自春风龙井游，遁庵僧寺最清幽。山行步稳同飞盖，水际望穷时渡舟。

但觉眼前多逸兴，岂知别后有深愁。霜天邂逅武夷路，黄叶满川空白头。
赠姚合郎中
周贺（唐代）

望重来为守土臣，清高还似武功贫。道从会解唯求静，

诗造玄微不趁新。玉帛已知难挠思，云泉终是得闲身。

两衙向后长无事，门馆多逢请益人。
望蓬莱 此下原有虞美人害风饮水知多少一首
王哲（金朝）

逢九变，逢九变，须用宝刀裁。阴魄莫随魔鬼转，阳魂合赶好梨来。今已免轮回。公听取，公听取，道眼正堪开。四假身躯宜锻炼，一灵真性细详猜。有分看蓬莱。
点心山
范成大（宋代）

入山窘宿雨，上山贺朝霁。
跬步便历险，转盼已呀气。
岂惟膝点心，固已头抢地。
游人贪胜践，姑吟蜀道易。
九日
徐似道（宋代）

衰容不似秋容好，坐上谁怜老孟嘉。
牢裹乌纱莫吹却，免教白发见黄花。
和谢吏部铁字韵三十四首·纪德十一首
邓肃（宋代）

结交要在相知耳，趣向不殊水投水。
请看丘侯对谢公，箭锋相投无多子。
丘侯平日论律人，详及谢公喜与嗔。
一得新诗即传借，许久夸谈今见真。
车马争看纷不绝，新诗那简茅檐拙。
脱腕供人嗟未能，安得毕升二板铁。
古坟
司马光（宋代）

茫茫野田平极目，历历古坟如夏屋。
碑版无文荆棘深，石兽沈沦松柏秃。
问人虽不知姓名，昔皆高官仍厚禄。
子孙流落何所之，凶吉当年非不卜。
我来正值寒食天，祭膰不设无人哭，
寄了庵居士
释居简（宋代）

鍊得精明富绝邻，人间天上散闲人。去年贫与今年别，未必香严有此贫。
游大明湖
宋书升（清代）

明湖春后色，不减若耶溪。万绿摇烟起，孤篷载酒迷。

舻枝凭鹭引，荷叶与人齐。游赏浑忘倦，西城日已低。
唐乐府十首·吊西人
刘驾（唐代）

河湟父老地，尽知归明主。将军入空城，城下吊黄土。
所愿边人耕，岁岁生禾黍。
诗偈 其一二一
庞蕴（唐代）

家长自饮酒，举家一时醉。失火烧故宅，运水沃空地。

水火当头烧，三灾一时起。空中鸠鸽舞，骡来助放屁。

因中无好花，结果亦天理。
望凌烟阁
刘公兴（唐代）

画阁凌虚搆，遥瞻在九天。丹楹崇壮丽，素壁绘勋贤。

霭霭浮元气，亭亭出瑞烟。近看分百辟，远揖误群仙。

图列青云外，仪刑紫禁前。望中空霁景，骧首几留连。
田园幽兴六首 其二
林大钦（明代）

净心遗纷业，悠志在无为。坐爱窗间草，閒吟梁甫词。

万事嗟牢落，一丘已定居。沧浪濯清足，在昔皆余师。
次韵五叔梅花 其四
韩淲（宋代）

不须回梦入池塘，对雪逢花且醉香。纵御铅华那可拟，涂黄空说旧家妆。
再到钟陵作
贯休（唐代）

六七年来到豫章，旧游知己半凋伤。春风还有花千树，

往事都如梦一场。无限丘墟侵郭路，几多台榭浸湖光。

只应唯有西山色，依旧崔巍上寺墙。
入道诗十九首
王庆升（宋代）

夜认长夫总一般，坎男离女共同欢。
专心直待阴阳足，却马休兵国自安。
别墅芍药盛开沈公辟有诗见嘲次韵代柬
陈棣（宋代）

谁为东君得意忙，尚留红药殿群芳。
脸霞得酒生朝晕，衣翠笼纱弄晚妆。
剩馥倚风来蝶翅，残膏和露到蜂房。
惜花极力搜佳句，瘦损东阳笑沈郎。
药洲四首
刘克庄（宋代）

观寺临湖上，亭台出柳间。
都忘来五岭，将谓在孤山。
余将赴琼陈受之解楚绶归移尊话别 其二
李之世（明代）

移舟临水曲，欲别几夷犹。海国连三岛，波心见万州。

尊前釐韵谱，天末想诗邮。独有乡园恋，迢迢路阻修。
追咏棠梨花十韵
吴融（唐代）

蜀地从来胜，棠梨第一花。
更应无软弱，别自有妍华。
不贵绡无雾，难降绮作霞。
移须归紫府，驻合饵丹砂。
密映弹琴宅，深藏卖酒家。
夜宜红蜡照，春称锦筵遮。
连庙魂栖望，飘江字绕巴。
未饶酥点薄，兼妒雪飞斜。
旧赏三年断，新期万里赊。
长安如种得，谁定牡丹夸。
过猷讲主桑渎精舍
陆游（宋代）

寂寞衡门傍水开，放翁曳杖此徘徊。
林疏时见钓篷过，风急忽闻菱唱来。
讲罢绳床悬尘柄，斋余童子供茶杯。
解衣许我闲摩腹，又作幽窗梦一回。
宁远道中
陈运镇（清代）

高峰初射海暾红，匹马冲寒更向东。万里风来鹏背上，三边春向雁声中。

神京左辅山河壮，帝里先畴乐利同。回首长城如户限，祖龙犹未是英雄。
餐梅
殷云霄（明代）

退食县斋静，微雨亦复晴。开樽梅花下，啜醨泛其英。

残蕊自坠地，更觉春草生。重云生夕暝，江城鸿雁鸣。

兀坐不忍去，暂此息营营。簿书非我事，鞭笞非我情。

抱策未归去，幽怀徒自盈。
赠鲁山李明府
欧阳詹（唐代）

外户通宵不闭关，抱孙弄子万家闲。

若将邑号称贤宰，又是皇唐李鲁山。
桃源忆故人
赵彦端（宋代）

修檐堕玉欺窗竹。独坐冷云堆屋。此味与谁同宿。几寸东斋烛。

烟鬟雾鬓春山曲。好梦浅愁相续。那慰沈腰如束。歌意灯前足。
读东坡和渊明贫士诗寄诸子侄云重九俯迩樽俎萧然今余亦有此叹因次其韵将录寄梁溪诸弟以发数千里一笑 其一
李纲（宋代）

迂疏得远谪，漂泊将何依。区区一寸心，未报三春晖。

岁月不我一，急景惊翻飞。方看社燕来，又见霜鸿归。

宽恩尚廪禄，未迫寒一饥。荒山俯佳节，九月诚可悲。
九月登越王台
梁以壮（明代）

霸业全空尚有台，四围如画望中回。城边白雁寒初到，湖外黄花晚又开。

大海潜龙曾夜起，几人争鹿向秋来。江山独似无情物，烟散云消不解哀。
偈颂二十五首 其二十
释普岩（宋代）

显慈鼻祖，诺庵法兄。机如电掣，辩似河倾。无心相撞著，分外得人憎。

彼此不堪为种草，先师之道转竛竮。
望蓬莱
谢翱（宋代）

青枝啼鸟波延延，方士指海谈神仙。五云垂天光属夜，老父相传说车驾。

千官此地佩宛宛，舟发黄门止供顿。绕樯赤日护龙旗，西北驿书驰羽箭。

百年尘空沧海晚，月落无人度灞浐。鸡鸣白石烂如银，蓬莱不见夷州远。
渡湘江
程洵（宋代）

万顷澄澜碧玉宽，笑乘一叶自轻安。绿蓑从此关心事，待向烟林乞钓竿。
游香山寺
王伯勉（清代）

落日满香山，禅门倍觉闲。莲花疑海上，法雨渺云间。

修竹森丹观，流泉汇碧湾。上方钟欲静，尘虑一时删。
寒食日宿芜湖县廨
许及之（宋代）

今年歧路足生涯，寒食芜湖感物华。少为颜公成且住，绝怜杜老叹无家。

光风不禁吹香草，薄雾无端羃晚华。已是惜春那惜别，无多酌我怕周遮。
瑞鹤仙·湿云粘雁影
陆叡（宋代）

湿云粘雁影，望征路，愁迷离绪难整。千金买光景，但疏钟催晓，难鸦啼暝。花悰暗省，许多情，相逢梦境。便行云都不归来，也合寄将音信。
孤迥，盟鸾心在，跨鹤程高，后期无准。情丝待剪，翻惹得旧时恨。怕天教何处，参差双燕，还染残朱剩粉。对菱花与说相思，看谁瘦损？
留题潜山山谷寺
郭祥正（宋代）

山如连环不可解，玉溜穿崖鲸尾摆。中天化出清凉宫，汗漫琉璃翠光洒。

回头无路通人间，毛发森森神魄骇。长碑突兀压巨鳌，字刻雄文入模楷。

乃知梁僧挈刀尺，来此幽栖聊脱屣。地祗掣锁岩户开，纵有堆金岂能买。

粲祖传衣当第三，至今异骨藏斯岩。我朝重赐七宝塔，舍利感应符至諴。

谁曾磨崖记名姓，习之健笔深镌镵。盘鼍皴鳞想风概，云雾惨淡遮松杉。

至宝不独世所惜，定有山鬼长扃监。愿借雷公霹雳斧，坚珉斫断载以函。

高僧邀我恐忘返，虎豹堪惊日将晚。归来拂榻坐虚堂，软煮黄精荐香饭。

千年遗迹安足誇，幻妄非真生有涯。奈何吾势未能已，梦想长在金仙家。
鹧鸪天·翦碎霜绡巧作团
陈三聘（宋代）

翦碎霜绡巧作团。玉纤特地破朝寒。疏花好向钗横见，瘦影难敲月堕看。将旧恨，入眉弯。不须多样缕金旛。当时千点东风泪，怪见妆成粉未乾。
通天岩
蒲宗孟（宋代）

幽怀慕岭寂，结庵在中林。绿竹君子操，清池故人心。

明月弄寒影，好风摇翠阴。江南千里远，何处盛朋簪。
冯子览余簿集裁诗誉借率尔奉酬因见倾倒
王世贞（明代）

蹇余负偏业，束发慕修辞。虽非通人好，往往中所私。

濩落青云交，泥涂渐言归。清庙奏朱弦，听者晨已疲。

更为新声转，四坐尽歔欷。识曲辨其真，遘子良以希。

流水何冷冷，归鸿在遥圻。为君起三叹，拂拭黄金徽。
山居
陈某（宋代）

白云护危屋，遥隔世人家。
野迳不多竹，幽兰自作花。
敝衣僧说法，枯叶树成槎。
门外禽相狎，双双浴晚沙。
送鸿举游江西
刘禹锡（唐代）

禅客学禅兼学文，出山初似无心云。从风卷舒来何处，

缭绕巴山不得去。山州古寺好闲居，读尽龙王宫里书。

使君滩头拣石砚，白帝城边寻野蔬。忽然登高心瞥起，

又欲浮杯信流水。烟波浩淼鱼鸟情，东去三千三百里。

荆门峡断无盘涡，湘平汉阔清光多。庐山雾开见瀑布，

江西月净闻渔歌。钟陵八郡多名守，半是西方社中友。

与师相见便谈空，想得高斋狮子吼。
依韵和蔡枢密岷洮恢复部迎降
王珪（宋代）

河湟形胜厌西陲，忽觉连营列汉旗。
天子坐筹星两两，将军归旆印累累。
称觞别殿传新曲，衔璧名王按旧仪。
江汉一篇犹未美，周宣方事伐淮夷。
次韵山水便面绍之所作
韩淲（宋代）

春风绿遍林间木，想见晴岚扑閒屋。山人琴剑未归来，知谁把我残书读。
山行见孤松成咏
张宣明（唐代）

孤松郁山椒，肃爽凌清霄。既挺千丈干，亦生百尺条。

青青恒一色，落落非一朝。大厦今已构，惜哉无人招。

寒霜十二月，枝叶独不凋。
答杨户部庐山书时方谪居广陵
于慎行（明代）

淮南桂树又春残，几度开书惨不欢。华发已曾淹画省，铜章那复滞盐官。

秋空雁影愁应剧，夜雨潮声梦亦寒。圣主长杨方校猎，谁将赋草入长安。
送张彦辅赴阙
朱熹（宋代）

执手何草草，送君千里道。君行入脩门，披胆谒至尊。

问君此去谈何事，袖有谏书三万字。明堂封禅不要论，智名勇功非所敦。

愿言中兴圣天子，脩政攘夷从此始。深仁大义天与通，农桑万里长春风。

朝纲清夷军律举，边屯不惊卧哮虎。一朝决策向中原，著鞭宁许他人先。
送王紫诠使君观察川南兼以为寿
陈恭尹（清代）

箕尾出东隅，牛斗在其侧。如何分野内，燕越殊南北。

与君隔万里，衰晚始相识。鸿飞与虬潜，事异中心得。

君才具匡济，少小富学殖。方壮已为郎，纂修曾借职。

雍容著作场，出入东西掖。禄养逮高年，公馀事登陟。

家近盘山阳，子春有遗洫。青鞋结两耳，健足生八翼。

一线天门开，三潭龙雾黑。长啸踏烟萝，高吟呵鬼蜮。

虎穴亦偶眠，僧厨频寄食。越险倍骁腾，耽奇忘偪仄。

细写北岳真，传之子卿墨。九重有眷命，五马来南国。

始至合江楼，溪山似能忆。丰鳄涤胸怀，罗浮在封域。

时当废弛后，万绪纷如织。公事有期程，案牍常充塞。

然膏继落晷，伏枕思嘉则。频年滋汗漫，一旦皆修饰。

驱车四百峰，聊以适吾适。维时建子月，落木飞淅沥。

野烧断复明，溪声浅犹激。南中冬向暖，雪下俄盈尺。

煮茗斫层冰，题诗坐孤石。韵窄语有神，杯寒酒无力。

夜宿就禅衣，朝行共山屐。兹山信奇秘，抱朴初来宅。

近揖鲍使君，远招浮丘伯。三十二代仙，并注长生籍。

家老野人黄，孙子真人白。相示有新铭，至理符玄易。

遂造飞云巅，夜半光赫赫。初日上空濛，重昏顿昭晰。

建亭名子日，用示丹砂的。至后一阳生，夜气中宵觌。

大道本目前，世人自沉溺。真机一似握，百感无不寂。

坦步任穷通，直心以行德。见义勇于为，与民共休息。

宏才旋气化，远略销奸慝。干旌孑四郊，羔裘丝五緎。

湖桥时命舫，郡阁频留客。风流古有人，文采今谁敌。

席门寄穷巷，往往劳熊轼。唱和靡不同，篇章渐盈百。

吾生丘壑志，赖以遣晨夕。内顾何所长，诸郎谬求益。

去岁雨为灾，及秋更其剧。野吏古亭西，书斋寸苔积。

一跌出不虞，右股几成躄。师资谅非据，造物来深责。

卧疾十馀旬，至今犹怵惕。送君川之南，远想萦肝膈。

洞庭四际天，巫峡双悬壁。扁舟溯浩渺，百丈行荆棘。

白帝古高城，竹王旧疆域。仍当度泸水，葛相曾于役。

使节此经临，所向皆名迹。边陲况少事，行迈多馀隙。

妙笔发幽妍，闲心恣摹画。文章自千古，物色增高格。

西蜀宦游人，杜陆为巨擘。花溪与剑南，鼎足看今昔。

弱冠事远游，中岁聊停策。河汉一沿洄，衡庐常艺植。

裹足太行西，北睇徒踧踖。峨嵋心所往，拟得同探索。

药石更精奇，仙灵留采摘。兔丝下有苓，乌头小为荝。

绝壑长空青，方流饶水碧。老态未龙钟，馀生况鸡肋。

去志乃勃然，儿曹阻行色。今晨届弧矢，几日移旌戟。

四座称万年，下民歌九罭。语别在须臾，重期莫能测。

各为南北人，复作东西隔。人生感知己，握手殊悯默。

何以赠仁言，高明尚柔克。
买田潼溪
朱翌（宋代）

求田得处便成家，笑为污邪祝满车，
漱石枕流新梦想，带牛佩犊老生涯。
歌成但可相舂杵，客到莫嫌炊饭砂。
祭罢土龙春雨庆，稳骑秧马一鞭斜。
吕宗卿以病谢客明日约饭则予行矣诗以代简
方岳（宋代）

长松落落雪霜姿，欲往欲之我所思。
剥啄始知摩诘病，推敲谁所贾僧诗。
可羞吾事蚊虻等，坐失先生鸡黍期。
细雨断云秋晚路，此情犹有菊花知。
游蜀回简友人
李频（唐代）

别来十二月，去到漏天边。不是因逢闰，还应是隔年。
咏白莲
皮日休（唐代）

腻于琼粉白于脂，京兆夫人未画眉。静婉舞偷将动处，

西施嚬画半开时。通宵带露妆难洗，尽日凌波步不移。

愿作水仙无别意，年年图与此花期。

细嗅深看暗断肠，从今无意爱红芳。折来只合琼为客，

把种应须玉甃塘。向日但疑酥滴水，含风浑讶雪生香。

吴王台下开多少，遥似西施上素妆。
酬普首座偈
释持（宋代）

性空老人何快活，只有三衣并一钵。丛林端的死心儿，见胆开一心豁豁。

有时吹笛当言说，一声吹落西江月。桃花庵中快活时，往往观者舞不彻。

甚道理，能欢悦，摇手向人应道别。堪笑无人知此意，尽道称锤硬似铁。

难瞒唯有当行家，为报临机莫漏泄。
六十三吟
邵雍（宋代）

行年六十有三岁，齿发虽衰志未衰。耻把精神虚作弄，肯将才力妄施为。

愁闻刮骨声音切，闷见吹毛智数卑。珍重至人尝有语，落便宜是得便宜。
题光武庙三首
曹勋（宋代）

陇蜀趋风泣向隅，征途殊喜读双趺。
他年新载碑中语，百万俱摧历古无。
题慈云院双松亭
晁公为（宋代）

云閒龙躩千寻干，地底雷奔万仞泉。
寄主该山旧游客，个中端不减栖贤。
小春天
邵雍（宋代）

八月小春天，如人强少年。
偷生诚有谓，却老固无缘。
既有神仙术，能回草木妍。
安知太平日，不得似尧夫。
斋中读书 其二
梁鼎芬（清代）

为学如登山，来万陟者仅。徐行必无踬，阔步不到峻。

所蔽有厚薄，开塞岂田刃。荀卿善言解，性恶惜未慎。

刚决与果敢，道乃日月进。仁义奉孔孟，耿介尊尧舜。

悠悠总不济，百年亦何迅。
岁在锻丑年始七十年正旦日书事
富弼（宋代）

今年始是气骸年，我向年前已挂冠。
都为君王断久疾，肯教先去养衰残。
南湖耕雨 其三 西山烟寺
王立道（明代）

山空万籁寂，钟响时出林。欲寻定僧语，烟萝交翠岑。
代谒张别驾
姚勉（宋代）

入境欢声听野农，题舆今有曲江公。
官居寒露清冰里，人在光江霁月中。
席有新诗吟客满，案无滞牍讼庭空。
只愁骥足难淹久，行捧丝纶入汉宫。
有所思
韦应物（唐代）

借问堤上柳，青青为谁春。空游昨日地，不见昨日人。

缭绕万家井，往来车马尘。莫道无相识，要非心所亲。
丽水甄殿丞移疾请告
杨亿（宋代）

数日不逢黄叔度，胸中鄙吝一时生。
如何民瘼偏能疗，却是诗魔未得平。
夏景清和妨命驾，玄臺寂寞阻飞觥。
欲亲高论无由得，须作文殊问疾行。
龟堂东窗戏弄笔墨偶得绝句
陆游（宋代）

身如蚕老已三眠，一茧何妨自裹缠。
豆饭藜羹支永日，槿篱竹屋送余年。
曾甥同游溪园 其一
韩淲（宋代）

乱峰高下抹晴云，眼力都无远近分。绿叶亭皋新竹外，一巾华发更斜曛。
揽镜六言三首
刘克庄（宋代）

蚊睫僾然不见，蝇头老矣停披。
盲左邱明作传，瞎张太祝工诗。
过马姬湘兰废居
陈玄胤（明代）

树结寒阴鸟自啼，青楼闲琐板桥西。
纱窗色改粘蜗壳，绣户香销冷麝脐。
零雨残云春梦断，落花荒藓夕阳低。
芳名犹在风流尽，烟水年年绕旧堤。
冬日登富览亭
翁卷（宋代）

未委海潮水，往来何不閒。
轻烟分近郭，积雪盖遥山。
渔舸汀鸿外，僧廊岛树间。
晚寒难独立，吟竟小诗还。
送僧之宣城
鲍溶（唐代）

昔从谢太守，宾客宛陵城。有日持斋戒，高僧识姓名。

秋风送客去，安得尽忘情。
沧浪亭
欧阳修（宋代）

子美寄我沧浪吟，邀我共作沧浪篇。
沧浪有景不可到，使我东望心悠然。
荒湾野水气象古，高林翠阜相回环。
新篁抽笋添夏影，老蘖乱发争春妍。
水禽闲暇事高格，山鸟日夕相呼喧。
不知此地几兴废，仰视乔木皆苍烟。
堪嗟人迹到不远，虽有来路曾无缘。
穷奇极怪谁似子，搜索幽隐探神仙。
初寻一迳入蒙密，豁目异境无穷边。
风高月白最宜夜，一片莹净铺琼田。
清光不辨水与月，但见空碧涵漪涟。
清风明月本无价，可惜祗卖四万钱。
又疑此境天乞与，壮土憔悴天应怜。
鸱夷古亦有独往，江湖波涛渺翻天。
崎岖世路欲脱去，反以身试蛟龙渊。
岂如扁舟任飘兀，红蕖渌浪摇醉眠。
丈夫身在岂长弃，新诗美酒聊穷年。
虽然不许俗客到，莫惜佳句人间传。
致仕得请泛舟归第
宋庠（宋代）

辅郡初辞节，孤舟始去官。
桥头帆影急，枕底浪声寒。
好爵云谁宠，危心且自安。
赐车诚可爱，闲共子孙看。
古诗十九首 其一
佚名（魏晋）

行行重行行，与君生别离。相去万馀里，各在天一涯。

道路阻且长，会面安可知。胡马依北风，越鸟巢南枝。

相去日已远，衣带日已缓。浮云蔽白日，游子不顾返。

思君令人老，岁月忽已晚。弃捐勿复道，努力加餐饭。
罗浮飞云顶午夜听泉 其十
释今无（明代）

寻常石面看流瀑，散雪霏霏溅衲衣。何似夜寒千仞上，耳根无力意根微。
寿雪浪禅师九月九日五十初度
徐熥（明代）

祗林遥见白毫光，发祝多年尚未苍。菩萨应期生下土，圣人此日出西方。

阶前记腊松长在，座上拈花菊正香。一自九龙仍吐水，从今浴佛说重阳。
豫章沟二首
刘克庄（宋代）

野店萧萧掩竹门，岸沙犹记履綦痕。
东风枉是吹花急，绿尽平芜却断魂。
雁山纪游七首·能仁寺
薛嵎（宋代）

过尽盘山险，登临意忽平。
殿灯摇佛影，瀑布杂钟声。
湫阔龙居顶，路回峰换名。
晓行林日薄，海气接云生。
泉石脩篁图
林瀚（明代）

碧云数亩湘江曲，谁种江干万枝玉。枝枝散影落晴波，波光掩映林光绿。

有时飒飒来清风，不比金谷飘春红。翠凤辞巢鸣舜日，苍虬捲雾腾遥空。

岩岩巨石苔花紫，砥柱中流俨如许。障断红尘半点无，六月坐来不知暑。

远峰天际青螺浮，蒋径嶰谷轻烟收。山中定有脱俗者，可似当年王子猷。

子猷一去今千载，此君清致依然在。冰霜万壑岁寒时，劲节虚心终不改。
和伴读钟启晦雪中景春指挥留饮诗韵
唐文凤（明代）

东风一夜散琼花，春满皇都贵戚家。簌簌寒声蚕食叶，潇潇细响蟹行沙。

饮馀醇酎颜常渥，吟得新诗鬓欲华。晚跨骄骢归甲第，开尊宴客泛流霞。
伏读秀野刘丈閒居十五咏谨次高韵率易拜呈伏乞痛加绳削是所愿望 其十一 月波台
朱熹（宋代）

潺潺流水注回塘，中作平台受晚凉。四面不通车马迹，一尊聊饮芰荷香。

韩公无复吟花岛，楚客何劳赋药房。少待须臾更清绝，月华零露洗匡床。
感皇恩
葛郯（宋代）

花似镜中人，不堪衰老。空羡青青岸边草。多情消瘦，更被无情相恼。近来无限事，凭谁道。胡蝶满园，丛边空绕。睡起流莺过、语声小。琐窗危坐，更被玉蟾相照。夜阑梅影瘦，凭谁扫。
将卜兰芷村居留别郡中在仕
韦庄（唐代）

兰芷江头寄断蓬，移家空载一帆风。伯伦嗜酒还因乱，

平子归田不为穷。避世漂零人境外，结茅依约画屏中。

从今隐去应难觅，深入芦花作钓翁。
贼平贺本路史仓良叔弥忠四首 其一
王迈（宋代）

实地从来着脚安，好脩纕蕙更纫兰。贵游淡似孤寒士，达宦贫于初品官。

医国名方留肘后，忧民心事集眉端。浮荣过眼同归尽，独鲁灵光耐久看。
别川道士
释了惠（宋代）

尘中相见头颅别，座上交谈语笑同。
拶到了无同别处，擎拳合掌各西乐。
送黄补阙南迁
杜荀鹤（唐代）

得罪非天意，分明谪去身。一心贪谏主，开口不防人。

自古有迁客，何朝无直臣。喧然公论在，难滞楚南春。
次韵孙景修题萃景亭
刘挚（宋代）

公游何似拙翁岩，盘磴先经释子庵。视听稍遗尘种种，高名聊换府潭潭。

时驱万象归吟几，尽洗丛荒破暝岚。更有风华入春望，名园都在面东南。
七夕与萧迪宽对酌赋此
金幼孜（明代）

又向玉京逢七夕，一尊聊与故人同。鹊桥有路双星会，银汉无人一水通。

帘外蛛丝频坠露，楼前凤管独吹风。玉堂话旧怜知己，坐对银缸夜未终。
喜清远兄至以齐已诗长忆旧山日与君同聚沙十字为韵 其三
释宗泐（明代）

前年浙僧来，稍稍闻去就。持斧住越山，移幢入吴岫。

高居既邻支，朗咏亦依昼。应世自无心，麻衣澹如旧。
渔父
陆游（宋代）

楚江茫茫新雨霁，残云蹙作鱼鳞细。
老翁短楫去若飞，我欲从之已天际。
从之不可况共语，醉眼知渠轻一世。
直钓去饵五十年，此意宁为得鱼计！
十禽言 其六
何乔新（明代）

提壶芦，相携共向黄公垆。竹叶青兮秋露白，问君所嗜为君沽。

一杯一曲莫辞醉，重来愁听笛声孤。
洞仙歌·残烟薄雾
李弥逊（宋代）

残烟薄雾，杖东风排遣。收拾轻寒做轻暖。问墙偶屋角，多少青红，春不语，行处随人近远。穿帘花影乱，金鸭香温，幽梦醒时午禽啭。任抛书推枕，嚼蕊攀条，暗消了、清愁一半。且莫放、浮云蔽晴晖，怕惹起羁人，望中凝恋。
和范元作二首
胡寅（宋代）

江北风尘静，江南水竹居。
世交论契厚，岁晚莫情疎。
劚雪重培菊，临溪易买鱼。
潇湘有旧约，相就不投书。
静而善应
释重顯（宋代）

觌面相见，不在多端。
龙蛇易辨，衲子难瞒。
金槌影动，宝剑光寒。
直下来也，急著眼看。
由吾谷小径登望海墩
沈宗敬（清代）

危磴回看万点红，欲行且止意何穷。凭高莫定双眸界，陟险才容一径通。

海气苍茫吞远岫，雁行离合叫长空。林间可有苏门啸，欲访幽人到梵宫。
句 其七
欧阳鈇（宋代）

语离遽何许，话旧复何时。
月夜怀子肃昆仲
赵蕃（宋代）

眼边风月佳如此，把卷题诗却未工。
剩喜俗尘如世隔，更怜清趣与谁同。
荷侵水槛公怀我，桧合茅檐我念公。
想与阿连当此夕，停杯剥茨话吴中。
下湖即事
朱淑真（宋代）

晴波碧漾浸春空，邃馆清寒柳曳风。隔岸谁家修竹外，杏花斜袅一枝红。
青玉案（为外大父林下老人寿）
侯置（宋代）

年年寓屋称觞处。陪彩绶、尊前舞。牢落潇湘归去未。腊梅开遍，舞蟾圆后，梦断灵溪路。

长年厚福天分付。算四海、今独步。涧竹岩花如旧否。与翁相伴，岁寒庭户，尽占闲中趣。
南柯子·驿馆吹芦叶
毛奇龄（清代）

淮西客舍，接得陈敬止书有寄。

驿馆吹芦叶，都亭舞柘枝。相逢风雪满淮西。记得去年残烛，照征衣。
曲水东流浅，盘山北望迷。长安书远寄来稀。又是一年秋色，到天涯。
暮归
杜甫（唐代）

霜黄碧梧白鹤栖，城上击柝复乌啼。
客子入门月皎皎，谁家捣练风凄凄。
南渡桂水阙舟楫，北归秦川多鼓鼙。
年过半百不称意，明日看云还杖藜。
壶中天·夜渡古黄河与沈尧道曾子敬同赋
张炎（宋代）

扬舲万里，笑当年底事，中分南北。须信平生无梦到，却向而今北历。老柳官河，斜阳古道，风定波犹直。野人惊问，泛槎何处狂客！
迎面落叶萧萧，水流沙共远，都无行迹。衰草凄迷秋更绿，唯有闲鸥独立。浪挟天浮，山邀云去，银浦横空碧。扣舷歌断，海蟾飞上孤白。
咏怀吴中先哲赠别受之孝廉七章 其五 徐武功有贞
何允泓（明代）

武功志高诡，其才更飙飘。晓畅兵农事，旁谙占测术。

明兴治渠兵，公纻迥无匹。婉婉金闺彦，忽受中丞节。

黄河自天来，出陕势逾疾。挟彼雍豫流，何知济汶域。

沙湾日撼摇，张秋莽滔泆。行役岂惮烦，源流究纤悉。

仪图万年利，遑耽八年逸。渠匪广济名，闸有通源实。

高地堰厥冲，安流疏其隰。堙阿逮曹郓，沮洳变禾穑。

神秘抉水性，专勤念民力。计食五万钱，核工三百日。

卓哉河渠碑，允矣太史笔。惜哉百年来，斯猷遂无述。

河臣总金钱，天子念沟洫。水衡一以空，黄流至今汩。

漕艘虞咽喉，陵寝郡薄蚀。何当公再生，宽我忧心䚮。
晏眠
胡奎（元代）

金壶玉漏平分夜，绛蜡铜盘欲曙天。日出东方高丈五，更添丈五足高眠。
江陵女
张宁（明代）

白苧裁娘衫，茜练作娘裙。情随吴江水，梦阻越山云。
与罗朝选儒能河洛真数送之端州
湛若水（明代）

罗生肘后藏真数，阅尽诸方人已多。如我自能超六合，乾坤物外奈君何。
盩厔客舍
耿湋（唐代）

寥寂荒垒下，客舍雨微微。门见苔生满，心惭吏到稀。

篱花看未发，海燕欲先归。无限堪惆怅，谁家复捣衣。
送客不及
刘筠（宋代）

日上旗亭第五重，百壶春酿与谁同。
黄山远隔奔霁骑，紫塞孤飞避弋鸿。
湘竹几时休染泪，楚旌终日自摇风。
此情不及歌杨柳，一尺鱼书万水中。
赠崇寿寺僧善修
周必大（宋代）

老僧九十视眈眈，二十年来不下山。
我得九华充法供，亦能禁足老山间。
拟古四首 其一
黄瑜（明代）

招摇复招摇，行子何所之。云山浩茫茫，万里以为期。

江南雨滑浩，朔北风裂肌。襜裘不自豫，中路当依谁。

尘霾起天末，耀灵隐崦嵫。牛羊各知家，栖鸡尚知埘。

驰骤失其路，安用轮辐为。
弋阳遇赠舜卿翰检兼寄用修殿撰 其一
严嵩（明代）

京国何时出，舟航此地逢。批鳞叩龙阙，塌翼下鳌峰。

天地生全德，江湖汗漫踪。相留话今夕，明发楚云重。
林黄中少卿出守吴兴芮国器司业以诗送之有今日桐城王刺史异时遗爱在吾州句用韵寄二公 其二
王十朋（宋代）

贤关今日阳司业，家在白蘋溪上州。笔下波澜含震泽，胸中意气属清流。

弁山叠拜南金赠，泉岭远蒙明月投。老矣惟公独青眼，一言褒惜胜封侯。
万山堂呈史察使
方回（元代）

质肃英声盖九州，名孙吾获与之游。
胸中所学万青简，堂上有亲双黑头。
买砚新添行橐重，抄书勤过野庐幽。
雕鞍长剑纷纷是，人物如斯岂易求。
赠钟陵陈处士
贯休（唐代）

否极方生社稷才，唯谭帝道鄙梯媒。高吟千首精怪动，

长啸一梯天地开。湖上独居多草木，山前频醉过风雷。

吾皇仄席求贤久，莫待征书两度来。
咏月三首
王安石（宋代）

一片清光万里兼，几回圆极又纤纤。
君看出没非无意，岂为辛懃养玉蟾。
题李唐村社醉归图
朱德润（元代）

村南村北赛田祖，夹岸绿杨闻社鼓。醉翁晚跨牸牛归，老妇倚社儿引路。

信知击壤自尧民，季世龚黄不如古。披图昨日过水南，县吏科徭日旁午。
和蔡伯世韵二首
冯时行（宋代）

中郎风调世间无，敢谓明时德不孤。
扫地焚香诗得计，曲肱饮水道如愚。
寄书只说游山好，临老都缘学佛癯。
白帝一来真漫浪，时人无用便题舆。
道中病疡久不饮酒至鱼梁小酌因赋长句
陆游（宋代）

我行蒲城道，小疾屏杯酌。
癣疥何足言，亦复妨作乐。
此身会当何，百岁均电雹。
胡为过自惜，惫卧困鍼烙？未尝脍噞喁，况敢烹郭索。
今朝寓空驿，窗户輈寂寞。
悠然忽自笑，顿解贪爱缚。
红烛映绿樽，奇哉万金药。
拟古仍古韵 其七
魏学洢（明代）

昨暮共携手，明月射东壁。细语何喁喁，屈指犹历历。

十五入君家，三见庭草易。朱楼足歌舞，匆匆逝焉适。

慕彼侍中郎，薄天振高翮。男儿重荣名，故巷少行迹。

青丝络马头，黄金饰车轭。怨君轻别离，怨君亦奚益。
和林宗易菊花韵
陈傅良（宋代）

一岁所余秋有几，重阳偏与老相催。
每怜白发能长健，虽爱黄花亦懒栽。
好景游从须好友，新诗风味似新醅。
人生适意无过此，恣听东篱早晏开。
阙题
王迈（宋代）

拙成可抵万金璧。从古至今不偶合，
如何二妙一时出。仆也若调乌鹊鸣，
敛翅甘受黄鹤擘。自从手授大雅文，
孺子低头拜黄石。数韵不未足写容，
先生响报何捷疾。儿娇胜拾隋氏珠，
母喜如捧毛生檄。自怜生长通德乡，
每沐达尊垂异识。为题碑刻墨未乾，
招入诗盟笔尤特。前无宋与班香是，
奄有庾清兼鲍逸。岁晚家食谁与娱，
持此可慰风雨夕。先生自取太劳谦，
提奖孤寒美多溢。大匠旁观自汗颜，
伯乐一顾价增百。琴堂闻亦有妙赓，
迄遣奚奴为物色。当官多是废言诗，
敏手何曾妨霹雳。
送沈秀才之闽中
皎然（唐代）

越客不成歌，春风起渌波。岭重寒不到，海近瘴偏多。

野戍桄榔发，人家翡翠过。翻疑此中好，君问定如何。
山水友馀辞 秧鸡
王质（宋代）

望水白，雁来黄，隔山拖，先拖秧。卯子何日圆，马牙何日长。

秧鸡，秧鸡，雨豪狭溪成阔溪，螺蛳蠼子澎澎肥。
东海
华镇（宋代）

谁谓沧溟远，吾家曲槛东。灵潮随月长，积水与天通。

白鸟长沙外，青峰薄雾中。星槎在何处，屈指待秋风。
赠伯容
饶节（宋代）

放牛归马老将军，直道从来不党群。妙唱挥毫飞衮衮，高谈奋麈堕纷纷。

文章千古陶元亮，笔札平生谷子云。惟有丁宁一大事，颇遭魔罥每瓜分。
寄题严州严先生祠壁
陈献章（明代）

既上桐江台，复弄桐江钓。不食桐江鱼，不怕严光笑。

衣巾人笑侬，羊裘终未了。堂堂范公碑，千古称独妙。
腊日与守约同舍赏梅西湖
王十朋（宋代）

西湖处士安在哉，湖山如旧梅花开。见花如见处士面，神清骨冷无纤埃。

不将时节较早晚，风味自是花中魁。暗香和月入佳句，压尽今古无诗才。

武林深处景益胜，十里眼界多琼瑰。北枝贪睡南枝醒，枝屦得得搀出来。

旅中兹游殊不恶，况有佳友衔清杯。手折林间一枝雪，头上带得新春回。
张子抱疴避諠山寺阔别旬月作此怀寄
李梦阳（明代）

楚楚张公子，悲吟度岁华。弃官临野寺，服习向山家。

石髓遇不识，黄精春始花。洞中日月秘，强食胜丹砂。
乐道
黄庚（元代）

门掩荒苔客到稀，间情已与世相违。
胸中宇宙自然景，眼底江山不尽诗。
云淡风轻皆道体，鸢飞鱼跃总天机。
吾心与物同真乐，此处宁容俗子知。
入道诗十九首 其十
王庆升（宋代）

论兵莫待一阳生，习阅攻车要不惊。或跃在渊能自试，不劳征战屈人兵。
秋日杂咏十首 其四
李光（宋代）

招呼佳侣暂忘形，夜久金茎露欲零。风捲晴云时点缀，未妨华月上青冥。
题方氏绿野园三首
徐元杰（宋代）

佳景环深院，开门远俗邻。
径幽通鸟雀，溪迥隔风尘。
客过宜樽酒，时来与物春。
好风为我至，萧散足怡神。
水调歌头 买田天生门外
姚燧（元代）

买地近隍壑，十顷展平澜。相如漫说云梦，八九可胸蟠。

已具扁漫放鹤，又且观鱼知乐，何忍利投竿。却恐避地下，鸥鹭怨盟寒。

屋茨茅，蹊种竹，畹滋兰。天生此所宜著，素发飒垂冠。

手苦弯弓难合，惟有招麾毛颖，筋力尚桓桓。携我二三子，日往将诗坛。
自桃川至辰州绝句四十有二
赵蕃（宋代）

谁道蛮州异故园，夏来草木亦苍然。
扶疏绕屋平生句，有愧青山啼杜鹃。
劝农出郊
薛季宣（宋代）

漫驱戎马说农郊，不见田畴见白茅。洪道晓晴明水底，羊澜春涨长林梢。

红翻大泽霞方散，青入空原草渐苞。迎畯示民民自劝，可须杯酒荐烹炮。
送徐稚山江西漕
黄彦平（宋代）

长江分东西，下流隔沧楚。
方船漕红粟，出节须调护。
催科急星火，踏浪轻尘土。
公私此一时，长短要相补。
水生春岸阔，江争桃花吐。
饯宴地得频，片帆会当举。
烟鬟小姑山，晓镜女儿浦。
雁雁破行飞，鸭鸭避人语。
平生钓竿手，只合江湖去。
因君偶别离，感我犹羁旅。
闻种谔米脂川大捷
王珪（宋代）

神兵十万忽乘秋，西碛妖氛一夕收。
匹马不嘶榆塞外，长城自起玉关头。
君王别绘凌烟阁，将帅今轻定远侯。
莫道无人能报国，红旗行去取凉州。
送屯田张员外
宋祁（宋代）

飞霜逐凋节，岁籥忽已阑。
奈何送归客，置酒长江干。
十载始一送，别易会故难。
此地嗟素领，昔日皆朱颜。
讵意前欢馀，更为后感端。
行舟望不见，留骖相与还。
芳讯幸无保，时付凌风翰。
彦思惠榅桲因谢
文同（宋代）

秦中物专美，榅桲为嘉果。
南枝种府署，高树立婀娜。
秋来放新实，照日垂万颗。
中滋甘醴酿，外饰素葺裹。
彦思摘晨露，满合持赠我。
复侑以佳句，再拜极所荷。
珍之不敢尽，玩已即深锁。
兹焉遂名产，沙苑忽幺麽。
高宗皇帝挽词 其四
洪刍（宋代）

盛德如何说，由来只是仁。推心无尔界，摩手为吾民。

广大天同道，高明圣与邻。欲知恩普处，海岳但微尘。
偈颂三十首
释慧晖（宋代）

有时破关知落处，有时透关契密旨。
有时妙容拜位里，有时光烛嘱机头。
个中有体有宾主，个中有宛转傍参。
杂曲歌辞。归去来引
张炽（唐代）

归去来，归期不可违。相见故明月，浮云共我归。
齐峰楼为王思齐赋
周巽（元代）

层楼突兀并双峰，峰近阑干秀色浓。日出青屏照帘幕，云飞画栋接芙蓉。

朝光当户岚千叠，爽气浮空翠几重。醉写淋漓怀逸少，欲将豪气压元龙。
和先师宏智和尚五转位颂·五天银烛辉
释慧晖（宋代）

五天皎皎玉轮孤，一转光分鉴五湖。
阔步却来游幻海，十方沙界大毗卢。
过东流圣感寺
刘弇（宋代）

客从西南来，明发倦流徙。寅缘泊烦促，羁凫染寒水。

祇园开阳方，百年此经始。陂陀一水去，腾蹴数峰峙。

轩楹仍东辟，晚秀皖如洗。物随眄睐移，一息间三起。

僧閒神自定，童野发不理。平生腐儒计，鞍肉蚀两髀。

眼力耗蝇头，半豁缀旒齿。崖涧饱所经，兹乃形性侈。

疾走影不休，兼忘竟何是。
送苏祠部通判洪州
余靖（宋代）

天家顿网极详延，果见鸿风颂得贤。庭拜外官聊试治，史分新策入编年。

江淹赋笔虽伤别，郭泰归舟只恐仙。南国勿思终计最，蓬丘番直即和铅。
华亭风月堂避暑
王之道（宋代）

大哉天休何穹窿，惟王配天居域中。
东西南北乃四裔，盛德可域车书同。
吾皇中兴继商武，小雅不复歌车攻。
年来幽障灭烽燧，梯航航里来夷戎。
华亭涉海古岩邑，商民填委百货通。
雕题交趾在何许，但见巨舰浮苍龙。
国家怀远固有道，缓征薄税垂无穷。
名官市舶司置长，往往所任多名公。
洪侯才望在人右，暂此出域良忡忡。
域台雄胜压湖水，飞桥百尺如垂虹。
作堂枕水傍风月，想见浩气盘高空。
我来五月过淫雨，炎云烈日方烛烛。
登临不独眼界豁，一洗烦暑清心胸。
偕行相遇二三子，吴赵与我并王钟。
高谈亹亹到莫逆，围碁把酒还从容。
轻风拂拂动襟袖，明月炯炯窥帘栊。
湖光十顷碧上下，身世怳在玻瓈宫。
何人倚槛正横笛，数声裂石开云峰。
忽然琵琶又继作，罄此百榼谁能供。
夜阑归去不成寝，卧听湖外鸣丰隆。
南歌子 西湖夜泛
曹尔堪（清代）

镜展娇如雪，衫轻怯受风。薄阴偏觉鬓丝浓。独喜清秋无暑、画船空。

频劝杯中绿，微添酒后红。银筝一曲手玲珑。见有檀痕低掐、印酥胸。
满庭芳·一阵轻香
葛立方（宋代）

一阵轻香，不知来处，元来梅已舒英。出篱含笑，芳意为人倾。细看高标孤韵，谁家有、别得花人。应须是，魏徵妩媚，夷甫太鲜明。北枝，方半吐，水边疏影，绰约娉婷。问横空皎月，匝地寒霙。何似此花清绝，凭君为、子细推评。幽奇处，素娥青女，著意为横陈。
盘山图歌为吴颖庵少京兆作
盛锦（清代）

盘山鸟道千盘上，汉代田畴此长往。晴飞九叠康王泉，翠削千峰太华掌。

东接渔阳古郡开，征辽唐将洗兵来。中盘突起晾甲石，绝顶平临舞剑台。

圣朝威德销鼙鼓，万乘东来耀神武。遥瞻松柏五云凝，原庙衣冠拜列祖。

六龙回驻万松阴，黄旗翠帐连云岑，朝呼羽骑射猛兽，夜敕词臣赋上林。

上林赋罢重点笔，画手吴公推第一。青松万壑卷风涛，红杏千林烘晓日。

云窗雾阁缥缈间，疑有群灵护清跸。十幅鹅溪供一扫，螭头拜献趋朝早。

真山画山列香案，信有人工夺天巧。至尊一笑促回銮，别从山外看三盘。

风雨诸陵隔关塞，莺花一路接长安。展亲礼毕勤稽古，明日经筵进讲官。
眼儿媚 为唐孝坚题山水立幅
杨玉衔（清代）

逢著青山足勾留。何必买山谋。秋林半翠，夕阳余紫，身在桥头。

秋还倦鸟归飞急，前路任悠悠。有人告我，亭空无客，我欲三杯。
再和二首
刘克庄（宋代）

古柏每经寒耸秀，朝花不待夕离披。
举扬壹似德山棒，摧拉过于力士椎。
化鹤仙归见孙老，感麟翁泣叹吾衰。
楚狂难和薰风句，聊自歌之舞蹈之。
与史松壑弟梅轩倡和
赵同贤（清代）

同气连枝各自荣，些须言语莫相争。一回相见一回老，能得几时为弟兄。
试笔
陆游（宋代）

人间元无第一手，万事端如屈伸肘。
但能看破即超然，何代商伸无四叟？老民自视中何有，倾身经营一杯酒。
此外管城差可人，相从且作明窗友。
题太常寺丞吕仲善寄弟仲铉双雀图
唐文凤（明代）

啾啾双雀晓风寒，花到酴醾春事阑。应似鸰原急难意，萧条不是纥干山。
奉和张大夫戏示青山郎
韦应物（唐代）

天生逸世姿，竹马不曾骑。览卷冰将释，援毫露欲垂。

金貂传几叶，玉树长新枝。荣禄何妨早，甘罗亦小儿。
喜十二弟登第
赵抃（宋代）

景祐初余唱第归，入门逢尔正儿嬉。如何二十二年后，继得蟾宫桂一枝。
和饮酒 其七
李之世（明代）

少年从我饮，照座亦英英。与语人间世，一往有快情。

何必胜公荣，当杯便可倾。枝头有黄鸟，嘤嘤求匹鸣。

繄我独无徒，悠然念友生。
摄提纪合雒纪
郭之奇（明代）

手挈垓埏，身维橐钥。分之合之，居民民合。
送邓器先赴罗田尉五首
曾协（宋代）

君齿余四十，见推十年兄。
惊呼昔安在，相逢太晚生。
坐语未及尽，风帆忽遐征。
愿君怀此都，吾庐始经营。
送聂侍郎子述
崔与之（宋代）

碧幢红旆白貂裘，去踏西风万里秋。
要得处方医坏证，便须投矢负全筹。
百年机会真难遇，一线光阴更易流。
早辨出师诸葛表，祁山斜谷郁绸缪。
夏初临
曹冠（宋代）

琴拂虞薰，月裁班扇，麦秋槐夏清和。＿变琅玕，绛榴细蹙香罗。绿云初展圆荷。见金鳞、戏跃清波。山丹舒艳，葵花映日，萱草成窠。

浮云富贵，出处无心，好天风月，如意偏多。用晏元献公幕府王君玉事。功名事业，壮怀岂肯蹉跎。待拥雕戈。洗胡尘、须挽天河。醉挥毫，知音为我，发兴高歌。
送翰林应奉寿同海涯挈家觐省十首 其四
宋褧（元代）

往时折得高枝桂，身在蓬莱无处寻。今日论交便如故，百年诗酒百年心。
赵令许载酒见过
黄庭坚（宋代）

玉马何时破紫苔，南溪水满绿徘徊。
买鱼斫鱠须论网，扑杏供盘不数枚。
广汉威名知讼少，平原樽俎费诗催。
草玄寂寂下帘幙，稍得闲时公合来。
先主庙次唐贞元中张俨诗韵
陆游（宋代）

洛阳化为灰，棘生铜驼陌。
讨贼志不成，父老泣陵柏。
三月十五日由淮安使江南别同官
陈基（元代）

三月淮南柳色深，相看去住两关心。莺因求友声逾切，雁为离群思不禁。

芳草将春青楚甸，暮云含雨碧吴岑。遂初尔有平生赋，何事驱驰雪满簪。
宫籍监
文天祥（宋代）

新来窗壁颇玲珑，尽把前时臭腐空。
好丑元来都是幻，蘧庐一付梦魂中。
桃花
向敏中（宋代）

千朵稼芳倚槛斜，一枝枝缀乱云霞。
凭君莫厌临风看，占断春光是此花。